
Ministru kabineta rīkojums Nr. 534
Rīgā 2023. gada 22. augustā (prot. Nr. 41 27. §)
Par konceptuālo ziņojumu "Par ieslodzīto konvojēšanas funkcijas pārdales īstenošanas plānu"
· 1. Atbalstīt konceptuālajā ziņojumā "Par ieslodzīto konvojēšanas funkcijas pārdales īstenošanas plānu"  (turpmāk – konceptuālais ziņojums) piedāvāto risinājumu.
· 2. Noteikt Tieslietu ministriju par atbildīgo institūciju šā rīkojuma 1. punktā minētā risinājuma īstenošanā.
· 3. Tieslietu ministrijai līdz 2024. gada 1. martam izstrādāt normatīvo aktu grozījumus, lai nodrošinātu, ka:
· 3.1. ar 2025. gada 1. jūliju Ieslodzījuma vietu pārvalde no Valsts policijas pārņem:
· 3.1.1. ieslodzīto konvojēšanu starp ieslodzījuma vietām saistībā ar ieslodzījuma (brīvības atņemšanas soda vai drošības līdzekļa – apcietinājuma) izpildi;
· 3.1.2. ieslodzīto konvojēšanu no ieslodzījuma vietas uz tiesu un no tās un apsardzi tiesas procesa laikā, ja procesa virzītājs ir tiesa vai prokuratūra;
· 3.1.3. ieslodzīto konvojēšanu no ieslodzījuma vietas uz tiesu un no tās administratīvo un civiltiesisko jautājumu izskatīšanai, kas radušies, personām atrodoties ieslodzījuma vietā;
· 3.2. ar 2027. gada 1. janvāri Ieslodzījuma vietu pārvalde no Valsts policijas pārņem:
· 3.2.1. ieslodzīto konvojēšanu no ieslodzījuma vietas uz Valsts policijas īslaicīgās aizturēšanas vietu un no tās, ja procesa virzītājs ir tiesa vai prokuratūra;
· 3.2.2. ieslodzīto konvojēšanu no ieslodzījuma vietas medicīniskās ekspertīzes veikšanai;
· 3.3. tiek noteikti ieslodzīto fiziskās konvojēšanas ierobežojumi atbilstoši konceptuālajā ziņojumā minētajiem nosacījumiem.
· 4. Šā rīkojuma 3. punktā minēto uzdevumu nodrošināšanai Iekšlietu ministrijai un Tieslietu ministrijai 2025. gada budžeta sagatavošanas procesā iesniegt Finanšu ministrijā priekšlikumus līdzekļu pārdalei no Iekšlietu ministrijas budžeta apakšprogrammas 06.01.00 "Valsts policija" uz Tieslietu ministrijas budžeta apakšprogrammu 04.01.00 "Ieslodzījuma vietas" 2025. gadā – ne mazāk kā 87  898 euro, 2026. gadā – ne mazāk kā 219 724 euro un 2027. gadā un turpmāk katru gadu – ne mazāk kā 373 914 euro. Pārdalāmo finansējuma apmēru precizēt atbilstoši Iekšlietu ministrijai papildus piešķirtajiem līdzekļiem amatpersonu ar speciālajām dienesta pakāpēm atlīdzības palielināšanai.
· 5. Jautājumu par papildus nepieciešamā finansējuma piešķiršanu Tieslietu ministrijai 2024. gadā 2 633 776 euro apmērā, 2025. gadā 1 018 937 euro apmērā, 2026. gadā 1 523 207 euro apmērā, 2027. gadā 1 318 409 euro apmērā, 2028. gadā 1 318 409 euro apmērā, 2029. gadā un turpmāk 1 386 089 euro apmērā, tai skaitā Tieslietu ministrijas budžeta apakšprogrammā 04.01.00 "Ieslodzījuma vietas" ieslodzīto konvojēšanas funkcijas nodrošināšanai, 2024. gadā 1 638 404 euro apmērā, 2025. gadā 967 402 euro apmērā, 2026. gadā 1 471 672 euro apmērā, 2027. gadā 1 266 874 euro apmērā, 2028. gadā 1 266 874 euro apmērā, 2029. gadā un turpmāk 1 266 874 euro apmērā un budžeta apakšprogrammā 03.02.00 "Apgabaltiesas un rajonu (pilsētu) tiesas" 2024. gadā  995 372 euro apmērā, 2025. gadā 51 535 euro apmērā, 2026. gadā 51 535 euro apmērā, 2027. gadā 51 535 euro apmērā,  2028. gadā 51 535 euro apmērā, 2029. gadā un turpmāk 119 215 euro apmērā skatīt Ministru kabinetā kārtējā gada valsts budžeta un vidēja termiņa budžeta ietvara likumprojekta sagatavošanas un izskatīšanas procesā.

	Ministru prezidents, ārlietu ministra pienākumu izpildītājs
	(paraksts*)
	A. K. Kariņš

	Tieslietu ministre
	(paraksts**)
	I. Lībiņa-Egnere


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

